|  |  |
| --- | --- |
| Notat | |
| Til: | Social- og psykiatriudvalget |

Opfølgning på budgetinitiativer 2023 til Social- og psykiatriudvalget 3. kvartal 2023

|  |  |
| --- | --- |
| 1. Børne- og Ungepsykiatrien | |
| Budgetinitiativ | Der er i budget 2023 afsat 30 mio. kr. i 2023 og 35 mio. kr. i 2024 og frem til en øget kapacitet inden for børne- og ungdomspsykiatrien for at imødekomme den kraftige vækst i antal henvisninger. Heraf finansieres 8 mio. kr. af omprioriteringer fra administration til behandling. |
| Beskrivelse af indsatsen | I 2023 blev der afsat i alt 30 mio. kr. og voksende til 35 mio. kr. i 2024 og frem til øget kapacitet inden for børne- og ungdomspsykiatrien. Heraf finansieres 8 mio. kr. af omprioriteringer fra administration til behandling. Midlerne er allokeret til to store udvidelser af eksisterende afsnit, samt mindre udvidelser af andre eksisterende afsnit.  Afledt af de to store ambulatorie-udvidelser, skal de fysiske rammer ligeledes udvides i løbet af 2023 og 2024. Der skal samlet set rekrutteres omkring 50 medarbejdere i klinikken i 2023. |
| Status for initiativet | Status pr. 2/10-23: Udvidelsen forløber overordnet set planmæssigt. Det samlede antal medarbejdere i ambulatorierne er blevet øget betydeligt i 2022-23 og kapaciteten er øget markant. BUC er godt på vej til at effektuere deres målsætning for nyansættelser i 2023.  Udfordringer:  Det har været særligt svært at rekruttere speciallæger og specialpsykologer. Det er forsøgt kompenseret ved brug af specialistressourcer på tværs af afsnit samt ved at tilknytte specialistvikarer for en periode. Mange af de nye sygeplejersker og psykologer der ansættes, er enten nyuddannede eller har ikke den nødvendige psykiatrierfaring. Derfor pågår der fortsat en stor og løbende oplæringsindsats i BUC. De fysiske rammer er stadig en stor udfordring på flere af matriklerne. I Glostrup har BUC fået midlertidig råderet over de bygninger, som tidligere rummede 2 retspsykiatriske sengeafsnit, og det har givet den nødvendige plads frem til medio 2024, hvor man forventeligt samler det meste af den ambulante virksomhed fra Glostrup og Brøndby i et nyt stort lejemål andetsteds i Glostrup.  Kapacitet og målopfyldelse:  Børne- og ungdomspsykiatrien er på rette vej ift. målopfyldelsen vedr. udredningsretten, hvilket sker i takt med, at flere klinikere ansættes og oplæres. Målopfyldelsen var dalende i første halvår af 2023 men ligger i oktober måned højere sammenlignet med samme tidspunkt sidste år.  Danske Regioners psykiatridirektørkreds godkendte den 25. august 2023 en nye tværregional retningslinje for registreringspraksis. Ændringen i registreringspraksis forventes at medføre, at andelen af børn- og unge, der registreres som færdigudredt indenfor 30 dage, vil falde i takt med, at den nye praksis implementeres forventelig fra november 2023.  Øvrige initiativer:  På baggrund af et stort forbedringsevent denne sommer med deltagelse af en bred gruppe af medarbejdere og ledere, er BUC nu i gang med at justere planerne ift. kapacitetsudvidelsen og flere initiativer er igangsat med involvering af medarbejdere og ledere for at sikre ejerskab til initiativerne. RHP præsenterede en status for kapacitetsudvidelsen på forretningsudvalgsmødet d. 15. august 2023. |

|  |  |
| --- | --- |
| 2. STIME | |
| Budgetinitiativ | Med budgetaftale 2023 afsættes der fra 2024 3,2 mio. kr. årligt til STIME (Styrket tværsektoriel indsats for børn og unges mentale sundhed) og 100.000 kr. ekstra i 2024 til etableringsomkostninger. Bevillingen sker i forlængelse af, at der med budgetaftale 2022 blev afsat sat 4,7 mio. kr. i 2022 og 7,2 mio. kr. fra 2023 til STIME. |
| Beskrivelse af indsatsen | I STIME-projektet (2018-2022) er der blevet etableret et ligeværdigt samarbejdsforum, hvor Børne- og Ungdomspsykiatrisk Center og kommuner i regionen tager fælles ansvar for at tilbyde en relevant, rettidig forebyggende indsats i nærmiljøet til børn og unge i psykisk mistrivsel. Målgruppen er børn og unge 3-17 år, der er påvirket i deres funktionsniveau, men ikke i en grad, som kræver udredning og behandling i psykiatrien. Aktuelt tilbydes seks kommunale indsatser til lettere behandling målrettet børn og unge med selvskadende adfærd, tidlige tegn på spiseforstyrrelser, emotionelle vanskeligheder og opmærksomhedsproblematikker.  Med budgetaftale for 2022 blev der afsat midler til at fortsætte og udvide STIME-samarbejdet til i alt 16 kommuner. Med regionens seneste budgetaftale er der givet midler til yderligere udvidelse af STIME, således at Børne og Ungdomspsykiatrisk Center har mulighed for at understøtte, at alle 29 kommuner i regionen kan inviteres ind i STIME-samarbejdet fra 2024 og frem. Der er i efteråret 2022 fra Sundhedsstyrelsen bevilget nye projektmidler til at udvikle endnu et spor i STIME målrettet tidlige tegn på OCD. Udviklingen sker i tæt samarbejde med de oprindelige syv STIME kommuner og TECTO (forskningsprojekt). |
| Status for initiativet | Udover at videreføre indsatserne i eksisterende samarbejdskommuner, arbejdes der nu med udbredelse af STIME til flere kommuner.  Der er foretaget både ekstern og intern evaluering af projektet. Den eksterne evaluering viser bl.a., at samarbejdsformen i STIME er virkningsfuld og at det er det eneste initiativ, hvor der er i kommunalt regi er tilbud om lettere behandlingsindsatser til børn og unge. Den interne evaluering i STIME af tilfredshed viser, at 76 % af de unge og 88 % af forældrene vil anbefale forløbet til hhv. en ven med lignende vanskeligheder/andre forældre. 82 % af de unge og 93 % af forældrene er tilfredse med den hjælp, de har fået i STIME. Målingen af effekt viser et fald i symptomer på alle indsatser. Der arbejdes på at igangsætte et forskningsprojekt, der bl.a. skal styrke evidensgrundlaget i indsatsen.  Arbejdet med at byde nye kommuner velkommen blev indledt med en konference den 6. april 2022. De kommuner, som vælger at indgå i STIME-samarbejdet, får tilrettelagt et forløb, der bl.a. omfatter rådgivning ift. implementering af STIME-indsatser i kommunerne og uddannelse af nye STIME-behandlere. Aktuelt samarbejder STIME med i alt 23 kommuner i Region H. Det forventes at STIME kan opnå samarbejde med alle 29 kommuner med udgangen af 2025, såfremt de selv vælger at indgå i partnerskabet. I Region Sjælland er der nu etableret et tilsvarende partnerskab med 8 kommuner. I Region Nord er kommunerne også ved at komme med. Endelig har STIME startet dialog med Region Syd. STIME modellen og erfaringerne herfra er et væsentligt omdrejningspunkt i arbejdet med etablering af et lettilgængeligt tilbud i kommunerne under 10 årsplanen. |

|  |  |
| --- | --- |
| 3. Voksenpsykiatrien | |
| Budgetinitiativ | Der afsættes 3,2 mio. kr. i 2023 til opnormering af F-ACT (team der yder intensiv ambulant psykiatrisk behandling til mennesker med svær psykisk sygdom). |
| Beskrivelse af indsatsen | Regionsrådet godkendte på deres møde d. 31. januar 2023 forslaget om udmøntning af de 3,2 mio. kr. til opnormering af F-ACT i voksenpsykiatrien i 2023. De afsatte midler anvendes, dels til at opnormere de ældrepsykiatriske ambulatorier med én medarbejder hver, og dels til at udvikle og opstarte implementeringen af en tilpasset F-ACT model for de fem ældreambulatorier i Region Hovedstadens Psykiatri. Derudover er afsat 0,5 årsværk til den ambulante ældrepsykiatri på Bornholm.  Sagen blev behandlet i social- og psykiatriudvalget den 9. januar 2023 og forretningsudvalget den 24. januar 2023. |
| Status for initiativet | Budgettet er udmøntet til centrene.  Koordinationsgruppen for F-ACT har d. 29. september afholdt 3. koordinationsmøde, og er i gang med at udvikle en model FACT- ÆLDRE, tilpasset arbejdet med de ældrepsykiatriske patienter. Modellen vil blive testet fra februar/marts 2024. |

|  |  |
| --- | --- |
| 4. Etablering af tværsektoriel udsatteenhed | |
| Budgetinitiativ | Der er i budget 2023 afsat 2 mio. kr. årligt til etablering af den tværsektorielle udsatteenhed. Derudover er der afsat midler til at udvide Flexklinikken på Bispebjerg og Frederiksberg Hospital med en almenmedicinsk funktion. Dette initiativ er en del af den tværsektorielle udsatteenhed, men der følges op på initiativet i Udvalg for det nære og sammenhængende sundhedsvæsen. |
| Beskrivelse af indsatsen | Region Hovedstaden samarbejder med Københavns Kommune om at etablere et styrket tværsektorielt samarbejde med det formål at sikre en bedre og mere helhedsorienteret og koordineret indsats for de mest socialt udsatte borgere i København. Målgruppen er f.eks. borgere i hjemløshed og med rusmiddelafhængighed, psykisk og somatisk sygdom, der har behov for indsatser i både kommune og region. Samarbejdet er forankret i Center for Sundhed i Region Hovedstaden. |
| Status for initiativet | I arbejdet med etablering af en tværsektoriel udsatteenhed er der fortsat fokus den fælles organisering med Københavns Kommune, hvor både Socialforvaltningen, rusmiddelområdet og Jobcentret indgår i samarbejdet sammen med psykiatrien og somatikken i Region Hovedstaden. Den fælles fremskudte psykiatri- og rusmiddelindsats består af et tværfagligt team, der udgøres af én fremskudt psykiatrisk sygeplejerske og speciallægedækning fra Psykiatriens Gadeplansteam, én fremskudt rusmiddelbehandler fra Københavns Kommunes rusmiddelindsats, én fremskudt myndighedssagsbehandler fra Københavns Kommunes Hjemløseenhed, to fremskudte medarbejdere fra Jobcenter København.  Pr. 1. januar 2024 udvides indsatsen med et team mere med samme bemanding og kapacitet. Rekrutteringen er afsluttet, og både læge- og sygeplejerskeressource er på plads til opstart af team 2, pr. 1. januar 2024, der ligesom team 1 er forankret i Psykiatriens Gadeplansteam. Målgruppe- og visitationsbeskrivelse er endvidere udviklet i det tværsektorielle samarbejde, og er drøftet og godkendt på Udvidet Styregruppemøde den 4. september 2023. På styregruppemøde den 13. december 2023, konstitueres styregruppen via kommissorie for samarbejdet. Her vil der blive taget beslutning om evalueringsdesign med det formål at følge indsatserne i team 1 og team 2, og indhente skalérbar viden ift. den fremtidige drift af teams 'ene, samt bidrage med unik viden om dette specialiserede tværsektorielle arbejde, til den samlede tværsektorielle udsatteenhed. På styregruppemødet den 13. december, lægges der desuden op til beslutning vedr. oprettelse af et tredje team. |

|  |  |
| --- | --- |
| 5. Udvidelse af antal pladser på Lyngdal | |
| Budgetinitiativ | Det indgår i budgetaftale 2023, at antal pladser på bo- og aktivitetstilbuddet Lyngdal skal udvides for at  imødekomme kommunernes stigende efterspørgsel på højtspecialiserede  døgnpladser |
| Beskrivelse af indsatsen | Den Sociale Virksomhed udvider med syv pladser i alt. Vi har i 2022 etableret to af pladserne og udvider i løbet af 2023 med yderligere fem pladser:  - En plads pr. 1. maj 2023  - To pladser pr. 1. juni 2023  - Resterende pladser i løbet af 2. halvår af 2023 |
| Status for initiativet | Den Sociale Virksomhed udvider i 2023 og primo 2024 med fem pladser:  - En plads pr. 1. maj 2023  - To pladser pr. 1. juni 2023  - En plads per 1. oktober 2023 og en plads primo 2024.  Status på hvor mange borgere, der er indgået aftaler med kommuner om i forhold til de nye pladser  - Kontrakt er underskrevet for tre borgere  - To borgere er i visitation i kommunen til de resterende nye pladser. Der er ikke indgået kontrakter, men der er enighed omkring taksten og støttebehovet |